**Opel Astra K** on Opel Astran viidennen sukupolven malli, jota valmistettiin vuosina 2015–2021. Kiinassa hatchback-korista Astraa myytiin nimellä Buick Verano GS.

Opel Astra (2015–2021)
----------------------

Viidennen sukupolven Astra esiteltiin Frankfurtin autonäyttelyssä syksyllä 2015. Malli oli edeltäjäänsä viisi senttimetriä lyhyempi pituudeltaan ja kolme senttimetriä akseliväliltään, mutta sisätiloiltaan aiempaa suurempi. Astra valittiin Vuoden autoksi Euroopassa 2016.

Farmarimalli Sports Tourer saapui keväällä 2016. Ulkomitoiltaan se ei ollut kasvanut edellismallista, mutta tavaratilaa oli 80 litraa aiempaa enemmän. Myös takajalkatilat olivat hieman aiempaa suuremmat.

Vuoden 2015 Euro NCAP -kolaritestistä Astra sai tulokseksi täydet viisi tähteä.

Opel Astra K Sports Tourer
Uuteen Astraan oli tuotu paljon ylellisyysvarusteita, joita oli tavallisesti totuttu näkemään vain kalliimpien luokkien autoissa. Lisävarusteena oli esimerkiksi saatavana 18 suunnassa säädettävät mukavuusetuistuimet, joissa on ilmastointi- ja hierontatoiminnot. Opel Astran edistyksellinen ratkaisu oli IntelliLux LED -matriisivalot, jotka olivat ensimmäistä kertaa saatavana keskikokoluokan autossa. Valot koostuvat 16 erillisestä LED-elementistä, jotka reagoivat muihin ajoneuvoihin, jolloin osa valoista sammuu. Näin kaukovalot eivät häikäise vastaantulevia tielläliikkujia.

Moottorivalikoima oli uusittu kokonaan dieseleitä lukuun ottamatta. Pienin bensiinimoottori oli kolmesylinterinen 1,0-litrainen (105 hv) suorasuihkutusturbo. Tehokkaampina vaihtoehtoina olivat 1,4-litrainen (125/150 hv) suorasuihkutusturbo ja keväällä 2016 markkinoille tullut 1,6-litrainen (200 hv) turbomoottori. Dieselmoottori oli 1,6 CDTI kolmella eri tehovaihtoehdolla (95/110/136 hv). 95-hevosvoimaista ei tuotu Suomeen. 1,0-litraista lukuun ottamatta kaikkien moottorien yhteydessä on kuusivaihteinen manuaalivaihteisto. 1,0 litran moottorin yhteyteen sai halutessaan viisiportaisen *Easytronic*-robottivaihteiston. 150-hevosvoimaisen bensiinimoottorin ja tehokkaimman dieselmoottorin yhteyteen puolestaan oli saatavissa kuusiportainen automaattivaihteisto.

Suomessa varustetasot olivat Enjoy ja Innovation.

Facelift-mallin Opel Astra K.
Enjoyssa oli vakiovarusteina kuusi turvatyynyä, ESP, mäkilähtöavustin, rengaspaineiden valvontajärjestelmä, 16 tuuman muotovanteet, LED-päiväajovalot, vakionopeudensäädin, IntelliLink-tietoviihdejärjestelmä seitsentuumaisella kosketusnäytöllä, neljä kaiutinta, nahkaverhoiltu ja lämmitettävä monitoimiohjauspyörä, lämmitettävät sähköpeilit, ajotietokone, sähköikkunat edessä ja takana sekä manuaali-ilmastointi.

Facelift-mallin Opel Astra K Sports Tourer.
Innovationissa oli lisäksi 17 tuuman kevytmetallivanteet, kromatut ikkunankehykset, musta B-pilari, sumuvalot, Opel Eye -kameraan perustuva turvajärjestelmä (sis. liikennemerkkientunnistuksen, kaistavahdin ja törmäysvaroittimen), avaimeton lukitus ja käynnistys, kaksivyöhykkeinen automaatti-ilmastointi, sähkötoiminen käsijarru, sähköisesti taittuvat sivupeilit, osittain nahkaverhoillut istuimet, tuulilasinpyyhinten sadetunnistin, kuusi kaiutinta ja säilytystaskut etuistuinten selkänojissa.

 

Kesällä 2019 Astra koki pienen kasvojenkohotuksen, jossa se sai uuden etusäleikön ja uudelleenmuotoillun etupuskurin. Merkittävämpää oli moottorivalikoiman täydellinen uudistuminen. Uudet bensiinimoottorit olivat kolmesylinteriset turboahdetut 1,2- (110/130/145 hv) ja 1,4-litraiset (145 hv). Uusi dieselmoottori oli 1,4-litrainen (105/122 hv). Manuaalivaihteisto oli aina kuusivaihteinen, lisäksi tehokkaamman dieselmoottorin yhteyteen oli saatavana yhdeksänportainen automaattivaihteisto. 1,4-litraisen bensiinimoottorin yhteydessä on aina portaaton CVT-automaattivaihteisto, johon on ohjelmoitu seitsemän keinotekoista välityssuhdetta.

Lähteet
-------

1. ↑  2016 Buick Verano GS Leaked Ahead Of Official Reveal? *GM Authority*.  6.11.2015. Viitattu 26.12.2016. (englanniksi)
2. ↑  2016 – Opel / Vauxhall Astra Car of the Year. Viitattu 24.2.2018. (englanniksi)
3. ↑  Opel Astra kasvoi farmariksi *Iltalehti*.  28.3.2016. Viitattu 8.4.2016.
4. ↑  Opel / Vauxhall Astra 2015 Euro NCAP. Viitattu 2.12.2015. (englanniksi)
5. ↑  2015 Opel Astra K Gets Wellness Seats With Massage Function and Ventilation – Video *Autoevolution*.  16.7.2015. Viitattu 22.10.2015. (englanniksi)
6. ↑  Opelin uusi Astra *Tekniikan Maailma*.  2.6.2015. Viitattu 22.10.2015.
7. ↑  First in Class: Next generation Opel Astra with IntelliLux LED Matrix Light  Toukokuu 2015. Adam Opel AG. Viitattu 22.10.2015. (englanniksi)
8. ↑  Perheautoluokan tähti: Uusi Opel Astra *Opel.fi*.  15.9.2015. Adam Opel AG. Viitattu 20.9.2015. [vanhentunut linkki]
9. 1 2 3  *Astra-esite 9/2015*. Adam Opel AG.
10. ↑  Opel Astra Facelift (2019): Motoren, Marktstart, Preis, Dreizylinder, digitaler Tacho *Auto Bild*.  4.7.2019. Viitattu 5.7.2019. (saksaksi)

Aiheesta muualla
----------------

* Kuvia tai muita tiedostoja aiheesta **Opel Astra K** Wikimedia Commonsissa